钦定古今图书集成/明伦汇编/氏族典/第228卷 > 杨元琰
## 钦定古今图书集成/明伦汇编/氏族典/第228卷 > 杨元琰

按《唐书桓彦范传》：“杨元琰者，字温，虢州閺乡人，汉太
尉震十八代孙。秀眉，美须髯，崇肩博颐，居父丧七日
不食。服除，补梓州参军，平棘令，课第一，御史府表其
政。再擢永宁军副使，忤用事者免。载初中，为安南副
都护，三徙为荆州长史，五迁州刺史，咸有风绩。为右
羽林将军，进云麾将军，封弘农郡公，再迁卫尉卿。李”
多祚死太子难，元琰坐厚善系狱，萧至忠救之免。睿
宗立，四迁刑部尚书，封魏国公，徙太子宾客，致仕。开
元六年卒，年七十九，谥曰忠。